KIRJALLINEN KYSYMYS E-1640/02

esittäjä(t): Alexander de Roo (Verts/ALE) komissiolle

(10. kesäkuuta 2002)

Aihe: Liberty Median saama huomattava markkinaosuus Casema-kaapelitelevisioyrityksen mahdollisen valtauksen jälkeen

Äskettäin on käynyt ilmi, että France Telecom käy neuvotteluja suuren yhdysvaltalaisen kaapelitelevisioyrityksen Liberty Median kanssa France Telecomin alankomaisen tytäryhtiön, kaapelitelevisioyritys Caseman, hankinnasta. Casemalla on 1,3 miljoonaa kaapeliliitäntää ja se on Alankomaiden kolmanneksi suurin kaapelitelevisiopalveluita tarjoava yritys. Jos Liberty Media onnistuu yrityshankinnassa, niin sillä on 60 prosentin osuus Alankomaiden kaapelitelevisiomarkkinoista. Yrityksellä on jo määräysvalta Alankomaiden suurimmassa kaapelitelevisioyrityksessä UPC:ssä (jolla on 2,2 miljoonaa kaapeliliitäntää).

Liberty Medialla on osuuksia useissa televisio-ohjelmia tuottavissa yrityksissä. Liberty Media voisi käyttää mahdollista huomattavaa markkinaosuuttaan näiden yritysten hyväksi. Jo nyt monilla lähetyksien tuottajilla on hankaluuksia saada neuvoteltua ohjelmiensa lähettämisestä kaapelitelevisiossa, ja he pelkäävät epäreilua kilpailua.

Liberty Media uhkaa tehdä Euroopassa sen, minkä se teki jo Yhdysvalloissa. Yritys osti siellä 70-luvulla huonosti menestyviä kaapelitelevisioyrityksiä ja hankki siten monopoliaseman. Saksan kilpailuviranomainen Kartelamt on aikaisemmin estänyt Liberty Mediaa saamasta liian suurta markkina-asemaa saksalaisilla kaapelitelevisiomarkkinoilla ja on todennäköistä, että Alankomaiden vastaava viranomainen Opta suhtautuu kriittisesti valtaussuunnitelmiin.

EU:n lienee syytä puuttua asiaan.

1. Miten komissio voi tulevaisuudessa varmistaa eurooppalaisen kaapelitelevisiomarkkinoiden hyvän ja kilpailukykyisen toiminnan?

2. Mikä on komission kanta Euroopan ulkopuolelta tulevien tarjoajien, kuten Liberty Median, markkinavaltaukseen ja niiden mahdollisesti hankkimaan suureen markkinaosuuteen?

3. Katsooko komissio, että 60 prosentin markkinaosuus on vastoin yhteisön lainsäädäntöä ja jos se on vastoin sääntöjä, onko komissio valmis antamaan asian Alankomaiden viranomaisten käsiteltäväksi?

Mario Montin komission puolesta antama vastaus

(18. heinäkuuta 2002)

1. Komissio soveltaa Euroopan kaapelitelevisiomarkkinoihin ja näitä sivuavien alojen markkinoihin jatkossakin yhteisön kilpailusääntöjä, erityisesti Euroopan yhteisön perustamissopimuksen 81 ja 82 artiklaa sekä sulautuma-asetusta(1). Yhteisön kilpailusääntöjen tavoitteena on varmistaa kuluttajien valinnanvaran lisääntyminen, tekniset innovaatiot ja hintakilpailu.

2. Komission mielestä vahvojen kaapelitelevisio-operaattorien olemassaolo on myönteinen asia, sillä kilpailun lisääntyminen paikallisliityntäverkkojen markkinoilla tuo etuja. Jos kaapelitelevisio-operaattori kuitenkin saavuttaa hallitsevan aseman ja siitä tulee vertikaalisesti integroitunut, toisin sanoen se myös tuottaa viestinten sisältöä, komissio seuraa tarkkaan, ettei tämä johda syrjintään ja että sisällön saatavuutta ei rajoiteta. Komission on tässä sovellettava yhteisön kilpailulainsäädäntöä riippumatta siitä, mikä on asian koskemien yritysten kansallisuus tai alkuperä.

3. Yrityskeskittymien valvonnassa ei esiinny päällekkäistä toimivaltaa. Kaupasta voi tehdä päätöksiä joko kansallinen kilpailuviranomainen tai komissio, ja tämä määräytyy tiettyjen liikevaihtorajojen mukaan.

Komissiolle ei vielä ole ilmoitettu kyseisestä kaupasta.

(1) Neuvoston asetus (ETY) N:o 4064/89, annettu 21. joulukuuta 1989, yrityskeskittymien valvonnasta, EYVL L 395, 30.12.1989.